אדם?" אני חושבת: זה חלק מהדה-הומניזציה פה. אבל אני לא אומרת כלום. נראה לי, שמוטב לשמור על פרופיל נמוך. לפחות בינתיים. לחכות יפה. תפתחי פה. מודדים חום. תודה. הכל בסדר. אני אגיד: אני רק מחכה. אני אגיד: יש לי סבלנות. לא, היא אפילו לא שואלת. זאת עונת האירוסים. עונת האירוסים קצרה מאוד. תחילה הם סגולים עם להבות צהובות בתוכם. אחר כך הם מצהיבים ונובלים. האירוסים הם היפים ביותר. אסור להחמיץ את פריחת האירוסים. "פרחים כל שבוע", אמרת. "כך יהיה", אמרת. שקרן. פתייה. לא, פריחת האירוסים היא תשובה גרועה. להתרכז. להתרכז. לא לומר: "משום שהאירוסים ינבלו". זו אינה תשובה טובה כלל. לא זו הסיבה. ואין זו תשובה לכלום. האירוסים הם אירוסים. החיים הם החיים. יופי וכאב אינם כרוכים זה בזה. או אולי כן. האירוסים יפרחו גם בשנה הבאה. השנה הבאה?  רצית שאומר בדיוק. "ככה אפי עשה לך? ככה? ככה? וככה? תראי." צהובון שכמוך. והרי זה גרוע יותר מכל ההפשטות שהפשיט אותי. מכל פישוק הרגליים. מכל הכאב. הנשימות. הזיעה. רוצח אכזר שכמוך. ככה אפי עשה לי. מרוצה? וככה עשית אתה. הפשטת אותי במילים שלך. אפי הוריד את הבגדים. אתה השלת ממני את